google/wiki40b huggingface dataset:
Θάνος Μικρούτσικος

Πολιτική δράση

Ήταν πάντα ένα έντονα πολιτικοποιημένο άτομο, δηλώνοντας μαρξιστής. Για ένα διάστημα είχε ενταχθεί και στο Κομμμουνιστικό Κόμμα Ελλάδας, από το οποίο τελικά αποχώρησε το 1982.
Την περίοδο του λεγόμενου «βρώμικου '89» βρέθηκε κοντά στον Ανδρέα Παπανδρέου, στηλιτεύοντας την επιλογή της ηγεσίας της Αριστεράς να συγκυβερνήσει με τον Κωνσταντίνο Μητσοτάκη, τον οποίο ο Μικρούτσικος αποκάλεσε «αρχιερέα της διαπλοκής». Στην τελευταία κυβέρνηση του Ανδρέα Παπανδρέου (1993 - 1996) τοποθετήθηκε εξωκοινοβουλευτικός αναπληρωτής υπουργός Πολιτισμού το 1993, και ένα χρόνο αργότερα, το 1994, με το θάνατο της Μελίνας Μερκούρη, ανέλαβε υπουργός Πολιτισμού, αξίωμα που διατήρησε μέχρι το 1996 και τον σχηματισμό της κυβέρνησης του Κώστα Σημίτη.
Εμφανίστηκε στο προσκήνιο μετά από πολλά χρόνια στο ελληνικό δημοψήφισμα του 2015, στο οποίο τάχθηκε υπέρ του «Όχι».
Τα τελευταία χρόνια έχει ταχθεί και πάλι με το ΚΚΕ. Έδωσε τρεις μεγάλες συναυλίες για τα 100 χρόνια του κόμματος το 2018 παρουσιάζοντας μετά από δεκαετίες το έργο του "Καντάτα για τη Μακρόνησο - Σπουδή σε ποιήματα του Βλαδίμηρου Μαγιακόφσκι", ενώ προχώρησε και στην επανεκτέλεση του έργου η οποία κυκλοφορεί από τις εκδόσεις "Σύγχρονη Εποχή". Ο ίδιος, στη συνέντευξη τύπου που δόθηκε για τη συγκεκριμένη κυκλοφορία, είπε για τη σχέση του με το ΚΚΕ: "Είχα κι εγώ κάποιες φορές επιφυλάξεις. Όχι για τη στρατηγική του. Κυρίως γι αυτή την περίφημη ιστορία, το κυνήγι του εφικτού. Όποιος όμως διαβάζει με πάθος ιστορία, θα παρατηρήσει τα τελευταία τουλάχιστον 40 χρόνια, ότι ακόμη και αρχικά αριστερές ριζοσπαστικές δυνάμεις σε ολόκληρη την Ευρώπη, κυνηγώντας το εφικτό, είτε ενσωματώθηκαν απολύτως στο σύστημα, είτε περιθωριοποιήθηκαν (...)Το ΚΚΕ είναι το μόνο κόμμα που δεν δημιουργεί ψευδαισθήσεις ότι στο βάρβαρο καπιταλισμό, ειδικά σήμερα, μπορούν τα πράγματα να γίνουν καλύτερα (...) Εγώ είμαι οριστικά μαζί με το ΚΚΕ". Στις βουλευτικές εκλογές του 2019 τοποθετήθηκε στην τελευταία τιμητική θέση του ψηφοδελτίου επικρατείας του ΚΚΕ.
Κόσυνθος

Μυθολογία

Ο Κόσυνθος είναι ο ποταμός της Ξάνθης. Συναντιέται στην ιστορία με διάφορα ονόματα: Κοσσινίτης, Κόσσινθος, Κόσινθος, Κόσυνθος, Κουρού Τσάι (Ξηροπόταμος στα τουρκικά), Εσκιτσέ Τσάι (ποτάμι της Ξάνθης) ή Τσάι.
Με τον ποταμό Κόσυνθο, συνδέεται ο 8ος Άθλος του Ηρακλή, όταν ο Ευρυσθέας έδωσε εντολή στον Ηρακλή να φέρει ζωντανά τα Άλογα του Διομήδη. Ο Διομήδης ήταν γιος του Άρη και της Κυρήνης και βασιλιάς των Βιστόνων, πολεμικού λαού της Θράκης. Είχε στην κατοχή του τέσσερα άγρια ανθρωποφάγα άλογα που πετούσαν φλόγες από τα ρουθούνια τους και έτρωγαν σε χάλκινη πάχνη τους ξένους που έρχονταν στη Βιστονία. Τα άλογα είχαν γίνει άγρια γιατί έπιναν νερό από τον ποταμό Κοσσινίτη. Οι Στάβλοι του Διομήδη βρίσκονταν κοντά στο δέλτα του Κόσυνθου στη Βιστωνίδα. Ο Ηρακλής με το φίλο του Άβδηρο και άλλους συντρόφους του, αρμάτωσε ένα καράβι και έφτασε στη Βιστονία. Μετά από σύντομη συμπλοκή στους Στάβλους του Διομήδη κατάφερε να ελευθερώσει τα άλογα και τα μετέφερε στην παραλία. Εκεί, άφησε τον φίλο του Άβδηρο να τα φυλάει. Στη συνέχεια ο Ηρακλής συγκρούστηκε με το στρατό του Διομήδη, τον οποίο και σκότωσε με το ρόπαλό του. Επιστρέφοντας ο Ηρακλής στην παραλία, διαπίστωσε ότι τα άλογα κατέφαγαν τον Άβδηρο. Ο Άβδηρος τάφηκε στο σημείο εκείνο και ο Ηρακλής ίδρυσε την πόλη Άβδηρα προς τιμή του.

Ο Κόσυνθος και η Ξάνθη

Ο Κόσυνθος διασχίζει το ανατολικό τμήμα της πόλης της Ξάνθης περνώντας ανάμεσα από τη Συνοικία Σαμακόβου και το Πολυτεχνείο. Στη συνέχεια ο Κόσυνθος κατευθύνεται προς τον παλαιό σκουπιδότοπο της Ξάνθης και καταλήγει στην πεδιάδα. Παλαιότερα υπήρχε και δεύτερη κοίτη εντός της πόλης, που ξεκινούσε από το Σαμακώβ και διέσχιζε την πλατεία Ζωαγοράς (ο χώρος της Λαϊκής Αγοράς σήμερα). Ανάμεσα στις δυο κοίτες σχηματίζονταν η νησίδα "Καρανάς", όπου βρίσκονταν τα σφαγεία και τα βυρσοδεψεία της πόλης. Η δεύτερη αυτή κοίτη επιχωματώθηκε το 1913 και έτσι δημιουργήθηκε ο σημερινός χώρος της Λαϊκής Αγοράς, το πασίγνωστο παζάρι της Ξάνθης.
Σιμότητα

Ανάγκη κατασκευής

Δύο είναι οι λόγοι κατασκευής σιμότητας σ΄ ένα σκάφος, αφενός διότι δημιουργεί περισσότερο εσωτερικό χώρο με συνέπεια ν΄ αυξάνεται η πλευστότητα αυτού, αφετέρου ν΄ αντιπαρέρχεται επιτυχώς τους διάφορους κυματισμούς ή θαλασσοταραχές. Ένας τρίτος ακόμη λόγος είναι ωραία αισθητική γραμμή που προσδίδει στο πλοίο. Και βέβαια όλα αυτά με επιπρόσθετο κόστος ναυπήγησης.
Επαρχία Σαν Χοσέ

Γεωγραφία

Η Επαρχία Σαν Χοσέ βρίσκεται κεντρικά της Κόστα Ρίκα. Συνορεύει στα νότια και ανατολικά με την Πουνταρένας, στα βόρεια με την Αλαχουέλα και την Ερέδια, στα βόρεια-κεντρικά με το Καρτάγο και στα βορειοανατολικά με την Λιμόν. Έχει έκταση 4.965,9 km². Είναι σε έκταση η πέμπτη μεγαλύτερη επαρχία της Κόστα Ρίκα μετά την Πουνταρένας, την Γκουανακάστε, την Αλαχουέλα και την Λιμόν.

Πόλεις

Οι τέσσερις μεγαλύτερες πόλεις είναι η Σαν Χοσέ, το Σαντιάγο, το Σαν Ισίδρο δε Ελ Χενεράλ και το Σαν Μάρκος. Άλλες πόλεις είναι η Εσκασού, η Ντεσαμπαράδος, η Ασερρί, η Σιουδάδ Κολόν, η Γουαδαλούπε, η Σάντα Άνα, η Αλαχουελίτα, η Σαν Ισίδρο, η Σαν Ιγνάσιο, η Σαν Χουάν, η Σαν Βισέντε, η Σαν Πέδρο, η Κουρριδαμπάτ, η Σάντα Μαρία και η Σαν Πάμπλο.

Δημογραφία

Η Επαρχία Σαν Χοσέ είχε, σύμφωνα με την απογραφή του 2007, 1.489.237 κατοίκους. Είναι σε πληθυσμό η μεγαλύτερη επαρχία της Κόστα Ρίκα. Έχει πυκνότητα 0,1 κατοίκων ανά τετραγωνικό χιλιόμετρο. Είναι κατά πυκνότητα η μικρότερη επαρχία της Κόστα Ρίκα.
Σταμάτης Κριμιζής

Βιογραφία

Γεννήθηκε στον Βροντάδο της Χίου το 1938 και αποφοίτησε από το τοπικό Γυμνάσιο Αρρένων το 1956. Καθώς ο πατέρας του ήταν μετανάστης που συχνά ταξίδευε από και προς τις Ηνωμένες Πολιτείες της Αμερικής, ο Δρ. Σταμάτιος Κριμιζής φοίτησε στα Πανεπιστήμια της Μινεσότα (Πτυχίο Φυσικής, 1961) και της Αϊόβα (μεταπτυχιακή εξειδίκευση M.Sc. 1963, διδακτορική διατριβή 1965) των ΗΠΑ. Εργάστηκε ως καθηγητής της Σχολής Φυσικής και Αστρονομίας του Πανεπιστημίου της Αιόβα και το 1968 ανέλαβε την ηγεσία της Ομάδας Διαστημικής Φυσικής και Διαστημικών Οργάνων στο Εργαστήριο Εφαρμοσμένης Φυσικής (Applied Physics Laboratory) του Πανεπιστημίου Johns Hopkins. Είναι μέλος της Ακαδημίας Αθηνών. 
Το 1980 διορίστηκε Επικεφαλής Επιστήμονας στο Τμήμα Διαστημικής, όπου και ανέλαβε Διευθυντής το 1991. Από τη θέση αυτή διηύθυνε τις δραστηριότητες 600 περίπου επιστημόνων, μηχανικών και άλλου τεχνικού προσωπικού και προσωπικού υποστήριξης. Από τον Απρίλιο του 2004 είναι Επίτιμος Διευθυντής. Εκλέχθηκε Ακαδημαϊκός στη νεοϊδρυθείσα έδρα «Επιστήμη του Διαστήματος» της Ακαδημίας Αθηνών τον Νοέμβριο του 2004, και πρόεδρος της Τάξεως Θετικών Επιστημών για το 2007. Τον Δεκέμβριο 2006 ανέλαβε Εθνικός Εκπρόσωπος της Ελλάδος στον Ευρωπαϊκό Οργανισμό Διαστήματος.
Προς τιμή του το 1999 η Διεθνής Αστρονομική Ένωση ονόμασε με το όνομα του τον αστεροειδή 8323 Κριμιζής (προσωρινή ονομασία 1979 UH).
Στις 19 Μαρτίου 2018 ανέλαβε καθήκοντα Προέδρου του ΕΛ.Δ.Ο. Στις 25 Απριλίου 2018 ωστόσο, σχεδόν ένα μήνα μετά τον ορισμό του ΔΣ του Οργανισμού, παραιτήθηκε από την προεδρία του ΕΛ.Δ.Ο.
Κωνσταντίνος Παπαγιάννης

Βιογραφικά στοιχεία

Ηταν γιος του Ευθύμιου Παπαγιάννη. Σπούδασε οικονομικά στην Ελβετία και εργάστηκε στην οικογενειακή επιχείρηση ενδυμάτων που αποτελούσε μια από τις σημαντικότερες επιχειρήσεις του είδους της στην Αθήνα επί της οδού Ερμού. Την περίοδο 1937 - 1941 διετέλεσε πρόεδρος του Εμπορικού Συλλόγου Αθηνών. 
Εξελέγη βουλευτής Αθηνών με το Λαϊκό Κόμμα στις εκλογές του 1946 και επανεξελέγη σε αυτές του 1952 με την υποστήριξη του Ελληνικού Συναγερμού. Μετά, όμως, την οριστική ρήξη του Σπυρίδωνα Μαρκεζίνη με τον Αλέξανδρο Παπάγο ανεξαρτητοποιήθηκε και εν συνέχεια προσχώρησε στο νεοϊδρυθέν κόμμα του πρώτου (Κόμμα Προοδευτικών). Στην κυβέρνηση Αλέξανδρου Παπάγου διορίστηκε Υπουργός Οικονομικών, θέση από την οποίαν εφάρμοσε με επιτυχία αρκετά διαρθρωτικά μέτρα ενώ επί θητείας κατατέθηκε το εσωτερικό προαιρετικό δάνειο, το οποίο καλύφθηκε σε ικανοποιητικό βαθμό. Παραιτήθηκε στις 15 Νοεμβρίου 1954.
Κατά την περίοδο 1968 - 1973 διετέλεσε μέλος  του διοικητικού συμβουλίου της Εθνικής Τράπεζας της Ελλάδος ενώ το 1973 τοποθετήθηκε  διοικητής της ΕΤΕΒΑ. Στις 7 Μαΐου 1973, μετά τον θάνατο του Δημητρίου Γαλάνη, διορίστηκε Διοικητής της Τράπεζας της Ελλάδος, θέση στην οποία παρέμεινε μέχρι τις 5 Αυγούστου 1974, οπότε και παραιτήθηκε.
Ήταν παντρεμένος και γιος του είναι ο Θύμιος Παπαγιάννης, πρόεδρος της WWF.
Τραϊάνα Ανανία

Βιογραφικό

Γεννήθηκε στη Θεσσαλονίκη το 1989 όπου και μεγάλωσε. Από μικρή ηλικία ξεκίνησε να ασχολείται με το χορό. Το 2007, έχοντας τελειώσει το σχολείο, εγκαταστάθηκε στην Αθήνα για να σπουδάσει Κοινωνική Πολιτική στο Πάντειο Πανεπιστήμιο και έξι μήνες μετά ξεκίνησε τις σπουδές της στην Ανωτέρα Δραματική Σχολή Ίασμος του Βασίλη Διαμαντόπουλου με σκοπό να γίνει ηθοποιός. Εκτός από τις θεατρικές της σπουδές έκανε μαθήματα φωνητικής και χορού. Το 2010 ξεκίνησε να εργάζεται ως χορεύτρια σε νυχτερινά μαγαζιά ενώ έχει δουλέψει και ως τραγουδίστρια σε διάφορα μουσικά σχήματα.
Το 2011, αφού ολοκλήρωσε τις σπουδές της στην υποκριτική, έκανε το θεατρικό της ντεμπούτο στην παράσταση "Πράγματα και Θάματα" σε σκηνοθεσία Θοδωρή Αθερίδη. Ακολούθησε η παράσταση "Amadeus" στο Θέατρο Βρετάνια την περίοδο 2011-2012 σε σκηνοθεσία Δημήτρη Λιγνάδη. Ακολούθησαν κι άλλες θεατρικές δουλειές ενώ το 2013 έκανε το κινηματογραφικό της ντεμπούτο στην ταινία "Ελεύθερη Βούληση". 
Έγινε γνωστή στο ευρύ κοινό με το ρόλο της Ίρις Σαράφη στον δεύτερο κύκλο της κωμικής σειράς Οι Συμμαθητές. Το καλοκαίρι του 2015, ύστερα από διάφορα casting, κέρδισε μία θέση στο πρωταγωνιστικό καστ της σειράς με σκηνοθέτη τον Βασίλη Θωμόπουλο, παίζοντας μαζί με την Μαριάννα Τουμασάτου, τον Κρατερό Κατσούλη, τον Μάριο Αθανασίου, τον Δημήτρη Μαυρόπουλο και άλλους. Η παρουσία της στη σειρά ολοκληρώθηκε τον Οκτώβριο του 2016 στις αρχές του τρίτου κύκλου.
Μετά το ρόλο στους Συμμαθητές, ακολούθησε η θεατρική συνεργασία με την Ζωή Λάσκαρη στην παράσταση "Μάνα Κουράγιο" τη σεζόν 2016-2017. Παράλληλα με το θέατρο ξεκίνησε ζωντανές εμφανίσεις ως τραγουδίστρια σε διάφορα μαγαζιά και νυχτερινά κέντρα στην Αθήνα. Το 2018, κυκλοφόρησε τα δύο πρώτα δικά της κομμάτια μέσω του καναλιού της στο youtube. Το καλοκαίρι του 2018 έγινε γνωστή η συμμετοχή της στο δεύτερο κύκλο του reality επιβίωσης Nomads. Γι' αυτό το λόγο τον Οκτώβριο του ίδιου έτους ταξίδεψε στην Μαδαγασκάρη για τις ανάγκες των γυρισμάτων. Αποχώρησε από το παιχνίδι μετά από 14 μέρες παίρνοντας την 27η θέση στην τελική κατάταξη. Το 2019 ξεκίνησε τις εμφανίσεις της στο North Stage μαζί με τους Αντύπα, Αγγελική Ηλιάδη και Χριστίνα Κολέτσα. Τον Μάιο του ίδιου έτους έγινε γνωστό πως θα πρωταγωνιστήσει στην κωμική σειρά του Alpha TV Κρατάς Μυστικό;. Εκεί τη σεζόν 2019-2020, υποδύεται την ρομαντική και επιπόλαιη αεροσυνοδό Λίζα παίζοντας μαζί με την Ντορέττα Παπαδημητρίου, τον Μελέτη Ηλία, την Ελισάβετ Κωνσταντινίδου και άλλους.
Σεμίραμις

Βιογραφία κατά τον Διόδωρο το Σικελιώτη

Σύμφωνα με το θρύλο, η Σεμίραμις ήταν κόρη ενός θνητού, του Σύρου, και της θαλάσσιας θεότητας Δερκετούς, η οποία την εγκατέλειψε μωρό κι έπεσε και πνίγηκε στη θάλασσα. Η Σεμίραμις ανατράφηκε με τη βοήθεια περιστεριών, μέχρι που τη βρήκε και ανέλαβε την ανατροφή της ο Σίμμας, βασιλικός βοσκός.
Αργότερα, παντρεύτηκε τον Όννη, στρατηγό του Νίνου, κυβερνήτη της Συρίας. Γέννησε τον Υαπάτη και τον Υδάσπη. Βοήθησε στην κατάληψη της Βακτριανής κι ο Νίνος εντυπωσιάστηκε τόσο, ώστε την παντρεύτηκε, προκαλώντας έτσι την αυτοκτονία του Όννη. Μετά το θάνατο του Νίνου, ανήλθε ως βασίλισσα της Συρίας στην εξουσία και κατέλαβε μεγάλο τμήμα των εδαφών της Ασίας.
Σύμφωνα με τους θρύλους, τόσο κατά τη γέννηση όσο και την εξαφάνισή της από προσώπου γης, η Σεμίραμις εμφανίζεται σαν θεότητα, κόρη της θαλάσσιας θεότητας Αταργάτης, που συνδέεται με τα περιστέρια της Ιστάρ-Αστάρτης. Η γοητεία κι η θελκτικότητά της, στοιχεία που είναι εμφανή σε όλους τους σχετικούς με αυτήν μύθους, υποδεικνύουν πως αρχικά μάλλον ήταν έκφανση της θεάς Αστάρτης και αργότερα εξελίχτηκε σε μεγάλη βασίλισσα της Ασσυρίας.

Η Σεμίραμις ως υπαρκτό πρόσωπο

Αν και υπάρχουν αμφιβολίες σχετικά με το αν υφίσταται ως ιστορικό πρόσωπο ή όχι, σύμφωνα με ασσυριακές πηγές η Σεμίραμις μπορεί να σχετίζεται με τη Σαμουραμάτ, τη Βαβυλώνια σύζυγο του Σαμσί Αντάντ του 5ου, η οποία μετά το θάνατο του συζύγου της βασίλεψε αντί του γιου της, Αντάντ Νιραρί, για αρκετά χρόνια. Η ταύτιση αυτή, ωστόσο, αμφισβητείται.
Μεγάλη Παρασκευή

Γενικά

Η Μεγάλη Παρασκευή είναι μέρα απόλυτου πένθους για όλη την Χριστιανοσύνη, απόλυτης αργίας και νηστείας, η μέρα που γίνεται η κορύφωση του Θείου Δράματος, όπου κορυφώνονται τα Πάθη του Χριστού και γίνεται η σταύρωση του Χριστού το ξημέρωμα τις ίδιας μέρας.

Λειτουργία

Την Ενάτη Ωρα της ημέρας λέει το «Τετέλεσται». Η θεία ψυχή Του κατεβαίνει στον Άδη. Το «Πρωτευαγγέλιο», η πρώτη χαρμόσυνη υπόσχεση του Θεού στους πεσμένους Προπάτορες, αρχίζει να εκπληρώνεται. Μέχρι λίγο πριν τις 11:00 το πρωί τελείται η λειτουργία των Μεγάλων Ωρών όπου οι γυναίκες μοιρολογούν και κλαίνε για τον Χριστό ενώ άλλοι προσκυνούν και αποτείνουν φόρο τιμής στον σταυρωθέντα Χριστό. Απ' τα ξημερώματα τις ίδιας μέρας ετοιμάζεται ο επιτάφιος και τελείται ολονυχτία στις περισσότερες εκκλησίες της Ελλάδας. Το μεσημέρι της ίδιας μέρας ο Χριστός αποκαθηλώνεται και τοποθετείται στον Επιτάφιο όπου θα γίνει η περιφορά του το βράδυ.

Έθιμα - Συνήθειες

Στην Κρήτη συνηθίζουν να βράζουν σαλιγκάρια και να πίνουν το ζουμί τους, που είναι σαν χολή. Το μεσημέρι, μετά την Αποκαθήλωση του Κυρίου,νεαρά κορίτσια στολίζουν τον επιτάφιο με ανοιξιάτικα λουλούδια (βιολέτες, τριαντάφυλλα και μενεξέδες) και φτιάχνουν στεφάνια ή γιρλάντες, ενώ ψέλνουν το μοιρολόι της Παναγίας. Μετά το στολισμό του επιταφίου οι πιστοί προσέρχονται στις εκκλησίες για να προσκυνήσουν και, όπως συνηθίζεται, άντρες, γυναίκες και παιδιά περνάνε από κάτω όχι μόνο “για να τους πιάσει η χάρη”, αλλά για να δηλώσουν υποταγή, ομολογία στον Χριστό. Όλη την ημέρα οι καμπάνες χτυπούν πένθιμα σε όλη την Ελλάδα και παραδοσιακά απαγορεύεται πάσα εργασία και γίνεται αυστηρότατη νηστεία και απαγορεύεται και η κατάποση του λαδιού. Σε πολλές περιοχές της Ελλάδας εκείνη τη μέρα, φτιάχνεται ένα ομοίωμα του Ιούδα το οποίο είτε καίγεται είτε πυροβολείται και εν συνεχεία καίγεται. Επίσης την ίδια μέρα πολλοί πιστοί επισκέπτονται τους τάφους συγγενών και φίλων ή πραγματοποιείται η εκταφή των νεκρών αν έχει περάσει το απαιτούμενο διάστημα.
Γενεαλογία Βυζαντινών Αυτοκρατόρων

Έτη 286-474

Παρακάτω εμφανίζονται οι συγγενικές σχέσεις των Δυναστειών των Ρωμαίων Αυτοκρατόρων:
Εκβέν Δαβουσσί

Ο Εκβέν Δαβουσσί ή Δαβουσί ή Δεμπουσί (γαλ.: Davousi ή Davoussi ή Debousi) ήταν Αιγύπτιος φιλέλληνας και αγωνιστής της Ελληνικής επανάστασης του 1821.
Ο Δαβουσσί γεννήθηκε στην Αίγυπτο , ήταν Μαμελούκος και μουσουλμάνος στο θρήσκευμα , είναι άγνωστο αν είναι το πραγματικό του όνομα , το Δαβουσί (Davousi) είναι πιθανότατα παραφθορά ή απόδοση του ονόματος του στα Γαλλικά, το επώνυμο υπάρχει και σήμερα στη Γαλλία. Στο μνημείο που έχει στηθή σαν ανάμνηση της μάχης τον αναφέρει στους πεσόντες Γάλλους φιλέλληνες.
Δεν υπάρχει κάτι γνωστό για τη παιδική του ηλικία, κατατάχτηκε στον στρατό του Μέγα Ναπολέων όπου υπηρέτησε στην προσωπική του φρουρά παίρνοντας μέρος σε πολλές μάχες. Όταν αποστρατεύτηκε επέστρεψε στην γενέτηρά του διεκδικώντας την κληρονομιά του. Οι συγγενείς του δωροδόκησαν όμως τον πασά ο οποίος τον συνέλαβε και τον τιμώρησε με ραβδισμό.
Ο Δαβουσσί κατέφυγε πάλι στην Γαλλία και με την κήρυξη της ελληνικής επανάστασης ήρθε στην Ελλάδα μαζί με άλλους Γάλλους φιλέλληνες. Πήρε μέρος με το τάγμα των φιλελλήνων στην Μάχη του Πέτα στις 4 Ιουλίου του 1822 όπου και σκοτώθηκε , αναφέρεται ότι έπεσε ηρωικά σκοτώνοντας πολλούς Οθωμανούς πέφτοντας νεκρός διάτρητος από πληγές.
Χριστιανός Ερνέστος του Βρανδεμβούργου-Μπάυροϊτ

Βιογραφία

Ήταν το μόνο τέκνο του Έρντμαν-Αυγούστου μαργράβου του Βρανδεμβούργου-Μπάυροϊτ και της Σοφίας των Χοεντσόλερν, κόρης του Ιωακείμ-Ερνέστου μαργράβου του Βρανδεμβούργου-Άνσμπαχ.
Το 1712 απεβίωσε στο Έρλανγκεν σε ηλικία 68 ετών και τον διαδέχθηκε ο μόνος γιος του Γεώργιος-Γουλιέλμος.
Ευγένιος Γκέραρντ

Καριέρα

Ως ποδοσφαιριστής αγωνίστηκε στην ολλανδική Φορτούνα Σίταρντ. Σταμάτησε το ποδόσφαιρο σε ηλικία 32 ετών. Το 1974 ανέλαβε βοηθός προπονητή της Ρόντα ΤΚΚ και στον πάγκο αυτής της ομάδας παρέμεινε επί 11 χρόνια. Από το 1985, οπότε και ήρθε στην Ελλάδα, ως το 2000 ήταν προπονητής του ΟΦΗ και έτσι έγινε ο μακροβιότερος ξένος προπονητής σε πάγκο ελληνικής ομάδας. Με την κρητική ομάδα κατέκτησε το Κύπελλο Ελλάδας το 1987 απέναντι στον Ηρακλή (3-1 στα πέναλτι). Το 1993 κατάφερε να πάρει ιστορική πρόκριση για τους 16 του κυπέλλου κυπελλούχων απέναντι στην Ατλέτικο Μαδρίτης με 2-0.  Το 2000 ανέλαβε τεχνικός σύμβουλος στην ΑΕΚ και το 2001 πήγε στην Κύπρο και στον ΑΠΟΕΛ. Το 2002  ανέλαβε τον Ηρακλή. Στις 23 Φεβρουαρίου 2010 ανέλαβε ως προπονητής στην Παναχαϊκή, απ'όπου αποχώρησε ύστερα από μόλις δύο μήνες.
Στις 20 Νοεμβρίου 2017 τιμήθηκε από τον ΟΦΗ με ένα αγώνα μεταξύ των παιδιών Γκέραρντ και των φίλων Γκέραρντ.
O Ευγένιος Γκέραρντ απεβίωσε στις 2 Ιανουαρίου 2018 στον αγαπημένο του τόπο την Ελιά Ηρακλείου.
Διοργανώσεις Ε.Π.Σ. Κιλκίς 2016–17

Α1 Κατηγορία

Στην κορυφαία κατηγορία της ΕΠΣ Κιλκίς συμμετέχουν 14 σύλλογοι. Μετά την ολοκλήρωση της κανονικής περιόδου οι 4 πρώτοι σε βαθμούς συμμετέχουν στα Play Off για την ανάδειξη του πρωταθλητή. Οι δυο τελευταίες ομάδες υποβιβάζονται, ενώ οι ομάδες απο 9η εως 12η θέση συμμετέχουν στα Play Out που κρίνουν άλλη μία θέση υποβιβασμού στην Α΄ κατηγορία. 
Πρωταθλήτρια ΕΠΣ Κιλκίς για το 2016-17 ανακηρύχθηκε η ομαδα του Κιλκισιακού χωρίς τη διαδικασία των Play Off καθώς είχε βαθμολογική διαφορά μεγαλύτερη των 7 βαθμών από την 2η. Λόγω μεγάλης βαθμολογικής διαφοράς του 11ου με τον 12ο δεν έγιναν επίσης αγώνες Play Out  και υποβιβάστηκαν οι τρεις τελευταίες ομάδες.

Α΄ Κατηγορία

Οι 24 ομάδες της Α΄ κατηγορίας χωρίστηκαν σε 2 ομίλους. Οι πρωταθλήτριες των ομίλων Λεβέντης Λεβεντοχωρίου και Θύελλα Αγίου Πέτρου καθώς και μια ακόμα ομάδα από κάθε όμιλο μετά από αγώνες κατάταξης προβιβάζονται στην Α1. Οι 2 τελευταίες κάθε ομίλου υποβιβάζονται.
Όθων Β΄ του Βρανδεμβούργου

Βιογραφία

Ήταν ο πρωτότοκος γιος του Όθωνα Α΄ μαργράβου του Βρανδεμβούργου και της Γιούντιτ των Πιάστ, κόρης του Μπολέσουαφ Γ΄ του στροβόστομου.
Το 1184 διαδέχθηκε τον πατέρα του και βελτίωσε την άμυνα και την πόλη του Βρανδεμβούργου. Διεξήγε εκστρατείες εναντίον των Σλαύων και του Κνούτου ΣΤ΄ της Δανίας. Τον χειμώνα του 1198-99 ερήμωσε την κατεχόμενη από τους Δανούς Πομερανία και σταθεροποίησε τις εδαφικές αποκτήσεις του με μία εκστρατεία, που πίεσε το Ρύγκεν και απείλησε το Χάμπουρκ (Αμβούργο). Υποστήριξε το 1200 και το 1203 τον Φίλιππο των Χοενστάουφεν ως βασιλιά της Γερμανίας έναντι του Όθωνα Δ΄ των Βίττελσμπαχ.
Το 1205 απεβίωσε σε ηλικία 58 ετών και τον διαδέχθηκε ο νεότερος, ετεροθαλής αδελφός του Αλβέρτος Β΄.
Φιλί του θανάτου (Μαφία)

Το φιλί του θανάτου (ιταλικά: Il Bacio della morte) δίνεται από ένα  αφεντικό της μαφίας όταν ένα μέλος της εγκληματικής οικογένειας του έχει επισημανθεί για το θάνατο, συνήθως ως αποτέλεσμα κάποιας προδοσίας. 
Το φιλί βασίζεται σε πραγματικά γεγονότα και εμφανίζεται στη λογοτεχνία και στον κινηματογράφο. 
Ενδεικτική είναι  η σκηνή στην ταινία Φάκελοι Βαλάτσι, όταν ο Βίτο Τζενοβέζε (
Λίνο Βεντούρα) δίνει το φιλί του θανάτου στον Τζο Βαλάτσι (Τσαρλς Μπρόνσον) για  να τον ενημερώσει ότι η προδοσία της «οικογένειας» έγινε γνωστή, και ότι ο ίδιος θα εκτελεστεί.

Η Προέλευση

Η ακριβής προέλευση είναι άγνωστη, αλλά μια Ιταλική πηγή προσδιορίζει το φιλί του θανάτου, όπως το φιλί που δόθηκε στο δολοφόνο όταν του ανατέθει να «εκτέλεσει» την ποινή του θανάτου, σαν να σφραγίζει την επίσημη του  απόφαση του αφεντικού της Μαφίας και να του ευχήθει καλή επιτυχία στην αποστολή του. 
Ορισμένοι πιστεύουν ότι αναφέρεται στο φιλί του Ιούδα που δόθηκε στον Ιησού για να τον προδώσει στους στρατιώτες που τον αναζητούσαν έξω.
Η χρήση του πηγαίνει πίσω τουλάχιστον στις αρχές του 19ου αιώνα στη Σικελία.
Επιλόχεια κατάθλιψη

Επιλόχεια θλίψη

Η επιλόχεια θλίψη είναι μια ήπιας μορφής διαταραχή της συμπεριφοράς η οποία βιώνεται από το 80% των γυναικών μετά τον τοκετό. Τα συμπτώματα συνήθως διαρκούν λίγες ώρες ή μερικές μέρες και περιλαμβάνουν κλάμα, εκνευρισμό, υποχονδρίαση, υπνηλία, διαταραχές στη συγκέντρωση, απομόνωση και πονοκέφαλο. Η επιλόχεια θλίψη δεν σχετίζεται με την επιλόχεια κατάθλιψη, ούτε με την επιλόχεια ψύχωση.

Αίτια

Δεν έχει εντοπιστεί κάποια συγκεκριμένη αιτία που να θεωρείται υπεύθυνη για την εμφάνιση επιλόχειας κατάθλιψης, αν και μερικοί πιστεύουν ότι η επιλόχεια κατάθλιψη μπορεί να προκληθεί από ορμονικές διαταραχές ή από κάποια ψυχική ασθένεια πριν την εγκυμοσύνη. Άτομα με οικογενειακό ιστορικό ψυχικών νοσημάτων φαίνεται να αναπτύσσουν πιο εύκολα επιλόχεια κατάθλιψη. Διακοπή της εγκυμοσύνης (π.χ. αποβολή του εμβρύου ή έκτρωση) αυξάνει τις πιθανότητες ανάπτυξης επιλόχειας κατάθλιψης.

Θεραπεία

Το είδος της θεραπείας που θα εφαρμοστεί για την αντιμετώπιση της κατάθλιψης μετά τον τοκετό εξαρτάται από τον μορφή και την σοβαρότητά της διαταραχής.
Αντικαταθλιπτικά φάρμακα όπως η φλουοξετίνη (Ladose), η παροξετίνη (Seroxat), η σερτραλίνη (Zoloft), η σιταλοπράμη (Seropram), η S-σιταλοπράμη (Cipralex) και η βενλαφαξίνη (Efexor) μπορεί να δοθούν για διάστημα ενός χρόνου (πιθανώς και για περισσότερο). Άλλες θεραπείες περιλαμβάνουν τα οιστρογόνα, τη γνωσιακή-συμπεριφορική θεραπεία, και τη διαπροσωπική ψυχοθεραπεία.
Μπούγκι

Το μπούγκι είναι ένα είδος τζαζ μουσικής που είχε σημαντική απήχηση περίπου τη δεκαετία του 1940. Η φόρμα του μπούγκι χαρακτηρίζεται συνήθως από έναν γρήγορο και επαναλαμβανόμενο ρυθμό και ενώ στην αρχή της εμφάνισής του εμφανίστηκε σαν ένα στυλ για σόλο πιάνο, αργότερα επεκτάθηκε με την χρήση πρόσθετων οργάνων ή μεγάλης ορχήστρας. Λέγεται ότι ο μονότονος ρυθμός του τραίνου επηρέασε το μπούγκι που προσπάθησε να τον μιμηθεί και υπάρχουν πολλά μπούγκι που αναφέρονται στο τραίνο, όπως το Honky-tonk train blues, Stearaline train No 39 και άλλα. 
Μέχρι το 1920 δεν χρησιμοποιούνταν αυτός ο ορός για να χαρακτηρίσει το στυλ αυτό, μέχρι που κυκλοφόρησε μια δημοφιλής σύνθεση με τον τίτλο «Boogie -woogie» και από τότε επικράτησε να λέγεται έτσι.
Το μπούγκι χτίζεται με μικρές, χτυπητές φράσεις που αυτοσχεδιάζονται από το δεξί χέρι στο πιάνο, ενώ το αριστερό παίζει σταθερά ένα ρυθμικό και κυλιόμενο μπάσο. Συνήθως οι πιανίστες δεν μεταχειρίζονταν το πεντάλ για να κρατήσουν περισσότερο τις νότες, αλλά έπαιζαν τρέμολο και τρίλλιες ή χτυπούσαν επανειλημμένα την ίδια συγχορδία.
Στη δεκαετία του 1920-30 δε γινόταν γλέντι και πάρτυ δίχως πιανίστα μπούγκι. Τότε ήταν στις δόξες τους οι Κλάρενς Λόφτον, Τζίμμυ Γιάνσεϋ, Πάιν Τοπ Σμιθ. Οι πιανίστες αυτοί δεν είχαν γνώσεις μουσικής, αλλά δεν τις χρειάζονταν μια και στηρίζονταν μόνο σε μερικές αρμονικές διαδοχές, ενώ αυτοσχεδίαζαν επί ώρες πρακτικά, "με το αυτί" όπως λέγεται.
Οι νεώτεροι τότε πιανίστες Άλμπερτ Άμμονς, Μεντ Λουξ Λούις, Πητ Τζόνσον κ.ά. δημιούργησαν μια νέα κίνηση γύρω στα 1935, οπότε και το μπούγκι αναμείχτηκε με το σουίνγκ και παιζόταν πια κι από μεγάλες ορχήστρες. Το στυλ του μπούγκι έγινε ιδιαίτερο δημοφιλές την περίοδο 1937-1938 χάρη στις συναυλίες τους των Τζόνσον, Άμμονς και Λιούις στο Carnegie Hall και είχε σημαντική επίδραση στους κάντρι (country) μουσικούς της εποχής. Θεωρείται μάλιστα από πολλούς πως το μπούγκι αποτέλεσε τη βάση του ροκ εν ρολ.
Β΄ κατηγορία πετοσφαίρισης γυναικών Κύπρου 2015-16

Σύστημα διεξαγωγής

Στο πρωτάθλημα της Β΄ κατηγορίας 2015-16 συμμετείχαν 9 ομάδες. Όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Η ομάδα που ήταν στην πρώτη θέση ανακηρύχθηκε πρωταθλήτρια και προβιβάστηκε στην Α΄ κατηγορία.

Αλλαγές σε σχέση με την περίοδο 2014-15

Στο πρωτάθλημα της περιόδου 2015-16 δεν συμμετείχε η πρωταθλήτρια της Β΄ κατηγορίας 2014-15, Ολυμπιάδα Νεάπολης η οποία συμμετείχε στην Α΄ κατηγορία 2015-16. 
Στο πρωτάθλημα συμμετείχε ο Παφιακός ο οποίος είχε υποβιβαστεί από την Α΄ κατηγορία 2014-15. Επίσης, συμμετείχε ο Μαραθώνας Κάτω Βαρωσίων και ο Ροτσίδης Μάμμαρι.